FI Euroopan unionin virallinen lehti L 98/1

NEUVOSTON ASETUS (EU) 2018/581,

annettu 16 päivänä huhtikuuta 2018,

tiettyjen ilma-aluksiin asennettavien tai niissä käytettävien tavaroiden yhteisen tullitariffin autonomisten tullien väliaikaisesta suspensiosta ja asetuksen (EY) N:o 1147/2002 kumoamisesta

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 31 artiklan,

ottaa huomioon Euroopan komission ehdotuksen,

sekä katsoo seuraavaa:

(1) Tiettyjen siviili-ilma-aluksiin asennettavien tai niissä käytettävien osien, komponenttien ja muiden tavaroiden yhteisen tullitariffin autonomiset tullit suspendoitiin neuvoston asetuksella (EY) N:o 1147/2002 (1) väliaikaisesti silloin, kun ne tuodaan lentokelpoisuustodistuksilla varustettuina. Mainitulla asetuksella yksinkertaistettiin ilma-alusten valmistamiseen, korjaukseen, huoltoon, uudelleenrakentamiseen, muuttamiseen tai muuntamiseen käytettävien tullitta tuotavien osien, komponenttien ja muiden tavaroiden tullimenettelyjä. Koska tekninen ja lainsäädännöllinen kehitys on kuitenkin ollut huomattavaa vuoden 2002 jälkeen, asetus (EY) N:o 1147/2002 olisi selkeyden vuoksi korvattava.

(2) Jäsenvaltioilta saatujen tietojen mukaan asetuksella (EY) N:o 1147/2002 käyttöön otettu väliaikainen suspensio on edelleen tarpeen, jotta kevennettäisiin sekä ilma-alusten alan talouden toimijoihin että jäsenvaltioiden tulliviranomaisiin kohdistuvaa hallinnollista rasitetta, koska tuonti tietyn käyttötarkoituksen, sisäisen jalostuksen tai tullivarastoinnin kaltaisissa tullivalvontaa vaativissa erityismenettelyissä olisi hankalaa. Väliaikaista suspensiota olisi sen vuoksi jatkettava.

(3) Koska ilma-alusten alalla käytettävien osien ja komponenttien hinnat ovat tavallisesti huomattavasti korkeammat kuin muihin tarkoituksiin käytettävien samanlaisten tavaroiden hinnat, riski siitä, että tullitta tuotuja tavaroita saatetaan käyttää muilla teollisuuden aloilla ja näin ollen riski väliaikaisen suspension väärinkäytöstä on hyvin matala.

(4) Komission asetuksessa (EU) N:o 748/2012 (2) säädetään, että osan saa asentaa tyyppisertifioituun tuotteeseen, jos sen mukana toimitetaan ilmailuviranomaisten unionin alueella valtuuttaman osapuolen antama huolto- ja valmistustodistus (EASA 1 -lomake). Näin ollen tullisuspension myöntämisen edellytyksenä olisi oltava huolto- ja valmistustodistuksen saatavuus, tai jos korjausta tai huoltoa varten tuodut tavarat ovat menettäneet lentokelpoisuusasemansa, aikaisemman huolto- ja valmistustodistuksen saatavuus.

(5) Kolmansien maiden antamat vastaavat todistukset sekä todistukset, jotka on annettu unionin kanssa tehtyjen kahdenvälisten lentoturvallisuussopimusten mukaisesti ennen Euroopan lentoturvallisuusviraston (EASA) perustamista, olisi myös hyväksyttävä vaihtoehtoina huolto- ja valmistustodistuksille (EASA 1 -lomake).

(6) Koska todistukset annetaan sähköisessä muodossa, todistukset olisi suspension myöntämiseksi voitava asettaa saataville joko sähköistä tietojenkäsittelymenetelmää tai muuta menetelmää käyttäen.

(7) Jotta tullitarkastukset sujuisivat jouhevasti, vapaaseen liikkeeseen luovutusta koskevassa tulli-ilmoituksessa olisi oltava viittaus huolto- ja valmistustodistuksen tunnistenumeroon. Jos kyseessä ovat korjausta tai huoltoa varten tuodut tavarat, jotka ovat menettäneet lentokelpoisuusasemansa, olisi viitattava aikaisemman huolto- ja valmistustodistuksen tunnistenumeroon.

(8) Jäsenvaltioiden tulliviranomaisten olisi voitava tuojan kustannuksella pyytää asiantuntija-lausuntoa kansallisten ilmailuviranomaisten edustajalta, jos näillä viranomaisilla on syytä epäillä, että todistus on väärennetty. Tulliviranomaisten olisi ennen tällaisten toimien toteuttamista otettava huomioon riski, että asiantuntijalausunnon kustannukset olisivat suuremmat kuin tuojan tullisuspensiosta saama hyöty, kun asiantuntijalausunnon mukaan kyseisten todistusten antamista koskevia sääntöjä ei ole loukattu.

(9) Jotta varmistettaisiin yhdenmukaiset edellytykset tämän asetuksen täytäntöönpanolle, komissiolle olisi siirrettävä täytäntöönpanovalta vahvistaa luettelo neuvoston asetuksessa (ETY) N:o 2658/87 (3) vahvistetun yhdistetyn nimikkeistön nimikkeistä, alanimikkeistä ja koodeista, joihin tämän asetuksen mukaiseen suspensioon oikeutetut tavarat luokitellaan, sekä vahvistaa luettelo todistuksista, joiden katsotaan vastaavan huolto- ja valmistustodistusta (EASA 1 -lomaketta). Tätä valtaa olisi käytettävä Euroopan parlamentin ja neuvoston asetuksen (EU) N:o 182/2011 (4) mukaisesti.

(10) Kun otetaan huomioon tämän asetuksen aiheuttamat laajat muutokset, jotka koskevat niitä tavaroita, joiden autonomiset tullit voidaan suspendoida, hyväksyttäviä huolto- ja valmistustodistuksia ja menettelyjä, ja jotta parannettaisiin selkeyttä, asetus (EY) N:o 1147/2002 olisi kumottava,

ON HYVÄKSYNYT TÄMÄN ASETUKSEN:

1 artikla

1. Suspendoidaan asetuksessa (ETY) N:o 2658/87 säädetyt yhteisen tullitariffin autonomiset tullit sellaisten osien, komponenttien ja muiden tavaroiden osalta, jotka on tarkoitettu joko asennettaviksi ilma-aluksiin ja niiden osiin tai käytettäviksi ilma-aluksissa ja niiden osissa niiden valmistamisen, korjauksen, huollon, uudelleenrakentamisen, muuttamisen tai muuntamisen aikana.

Nämä yhteisen tullitariffin autonomiset tullit suspendoidaan myös lentokelpoisuusasemansa menettäneiden tavaroiden osalta, kun ne tuodaan korjausta tai huoltoa varten.

2. Komissio vahvistaa täytäntöönpanosäädöksillä luettelon asetuksessa (ETY) N:o 2658/87 vahvistetun yhdistetyn nimikkeistön nimikkeistä, alanimikkeistä ja koodeista, joihin suspensioon oikeutetut tavarat luokitellaan. Täytäntöönpanosäädökset hyväksytään 4 artiklan 2 kohdassa tarkoitettua tarkastelumenettelyä noudattaen.

2 artikla

1. Jotta tavaroille voidaan myöntää 1 artiklassa säädetty suspensio, ilmoittajan on asetettava saataville tulliviranomaisille asetuksen (EU) N:o 748/2012 liitteen I lisäyksessä I säädetty huolto- ja valmistustodistus (EASA 1 -lomake) tai vastaava todistus, kun tavaroista jätetään vapaaseen liikkeeseen luovutusta koskeva tulli-ilmoitus. Todistus on asetettava saataville sähköistä tietojenkäsittelymenetelmää tai muuta menetelmää käyttäen.

Vapaaseen liikkeeseen luovutusta koskevassa tulli-ilmoituksessa on oltava viittaus huolto- ja valmistustodistuksen tunnistenumeroon. Jos kyseessä ovat korjausta tai huoltoa varten tuodut tavarat, jotka ovat menettäneet lentokelpoisuusasemansa, olisi viitattava aikaisemman huolto- ja varmistustodistuksen tunnistenumeroon.

2. Komissio vahvistaa täytäntöönpanosäädöksillä luettelon todistuksista, joiden katsotaan vastaavan huolto- ja valmistustodistusta (EASA 1 -lomake). Täytäntöönpanosäädökset hyväksytään 4 artiklan 2 kohdassa tarkoitettua tarkastelumenettelyä noudattaen.

3 artikla

Jos tulliviranomaisilla on syytä epäillä, että 2 artiklan 1 kohdan nojalla saataville asetettu todistus on väärennetty, tulliviranomaiset voivat pyytää asiantuntijalausuntoa kansallisten ilmailuviranomaisten edustajalta. Tuoja vastaa asiantuntijalausunnosta aiheutuvista kustannuksista.

Kun tulliviranomaiset tekevät päätöstä siitä, pyytävätkö ne asiantuntijalausuntoa, tulliviranomaisten on otettava huomioon riski, että asiantuntijalausunnon kustannukset olisivat suuremmat kuin tuojan tullisuspensiosta saama hyöty, kun asiantuntijalausunnon mukaan kyseisten todistusten antamista koskevia sääntöjä ei ole loukattu.

4 artikla

1. Komissiota avustaa Euroopan parlamentin ja neuvoston asetuksen (EU) N:o 952/2013 285 artiklalla perustettu tullikoodeksikomitea (5). Tämä komitea on asetuksessa (EU) N:o 182/2011 tarkoitettu komitea.

2. Kun viitataan tähän kohtaan, sovelletaan asetuksen (EU) N:o 182/2011 5 artiklaa.

5 artikla

Kumotaan asetus (EY) N:o 1147/2002. Viittauksia kumottuun asetukseen pidetään viittauksina tähän asetukseen.

6 artikla

Tämä asetus tulee voimaan sitä päivää seuraavanapäivänä, jona se julkaistaan Euroopan unionin virallisessa lehdessä.

Asetusta sovelletaan 19 päivästä huhtikuuta 2018. Asetuksen 1 artiklan 1 kohtaa, 2 artiklan 1 kohtaa sekä 3 ja 5 artiklaa sovelletaan kuitenkin tämän asetuksen 1 artiklan 2 kohdassa ja 2 artiklan 2 kohdassa tarkoitettujen täytäntöönpanosäädösten voimaantulopäivästä ja viimeistään 31 päivästä joulukuuta 2018.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 16 päivänä huhtikuuta 2018. Neuvoston puolesta Puheenjohtaja R. PORODZANOV

(1) Neuvoston asetus (EY) N:o 1147/2002, annettu 25 päivänä kesäkuuta 2002, lentokelpoisuustodistuksella varustettuina tuotujen tiettyjen tavaroiden yhteisten tullitariffien autonomisten tullien väliaikaisesta suspendoimisesta (EYVL L 170, 29.6.2002, s. 8).

(2) Komission asetus (EU) N:o 748/2012, annettu 3 päivänä elokuuta 2012, ilma-alusten ja niihin liittyvien tuotteiden, osien ja laitteiden lentokelpoisuus- ja ympäristösertifiointia sekä suunnittelu- ja tuotanto-organisaatioiden sertifiointia koskevista täytäntöönpanosäännöistä (EUVL L 224, 21.8.2012, s. 1).

(3) Neuvoston asetus (ETY) N:o 2658/87, annettu 23 päivänä heinäkuuta 1987, tariffi- ja tilastonimikkeistöstä ja yhteisestä tullitariffista (EYVL L 256, 7.9.1987, s. 1).

(4) Euroopan parlamentin ja neuvoston asetus (EU) N:o 182/2011, annettu 16 päivänä helmikuuta 2011, yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä (EUVL L 55, 28.2.2011, s. 13).

(5) Euroopan parlamentin ja neuvoston asetus (EU) N:o 952/2013, annettu 9 päivänä lokakuuta 2013, unionin tullikoodeksista (EUVL L 269, 10.10.2013, s. 1).